b'\n_START_ARTICLE_\nIntel Nehalem\n_START_PARAGRAPH_\nIntel Nehalem on Intelin vuoden 2008 lopulla  julkaistun suoritinarkkitehtuurin nimi. Intel nimesi ensimm\xc3\xa4iset arkkitehtuuriin perustuvat kuluttajamarkkinoille suunnatut suorittimet Core i7:ksi. Yhti\xc3\xb6 julkaisi arkkitehtuurin jo vuoden 2007 puolella, mutta siihen perustuvat suorittimet tulivat markkinoille vasta vuonna 2008. Nehalem-arkkitehtuurin korvasi my\xc3\xb6hemmin Westmere-arkkitehtuuri._NEWLINE_Suorittimet valmistettiin 45 nanometrin prosessilla. Jokainen prosessori sis\xc3\xa4lt\xc3\xa4\xc3\xa4 nelj\xc3\xa4 ydint\xc3\xa4 ja kolmikanavaisen muistiohjaimen. Retail-prosessorien mukana tuleva vakioj\xc3\xa4\xc3\xa4hdytin oli my\xc3\xb6s uusittu._NEWLINE_Nehalemiin perustuvat Core i7 -suorittimet k\xc3\xa4yttiv\xc3\xa4t uutta LGA1366-suoritinkantaa. Samalla niiden v\xc3\xa4yl\xc3\xa4ratkaisu on p\xc3\xa4ivitetty uudella QuickPath Interconnect -v\xc3\xa4yl\xc3\xa4ll\xc3\xa4. Nehalemissa jokaisella ytimell\xc3\xa4 on oma L2-v\xc3\xa4limuisti._NEWLINE_Vuoden 2009 j\xc3\xa4lkimm\xc3\xa4isell\xc3\xa4 puoliskolla Intel toi markkinoille Nehalem-arkkitehtuuriin perustuvat Core i5 -suorittimet. Core i5 -suorittimet eiv\xc3\xa4t asennu LGA1366-suoritinkantaan, vaan k\xc3\xa4ytt\xc3\xa4v\xc3\xa4t LGA1156-suoritinkantaa. Prosessoreita tukee emolevypiirisarja P55, johon suoritin on yhteydess\xc3\xa4 DMIn kautta.  Core i5 -suorittimissa on kaksikanavainen muistiohjain.\n_START_SECTION_\nNime\xc3\xa4misk\xc3\xa4yt\xc3\xa4nt\xc3\xb6\n_START_PARAGRAPH_\nNehalemiin perustuvat Core i7 -suorittimet ovat tulleet k\xc3\xa4ytt\xc3\xb6\xc3\xb6n hitaasti Core 2 Duo -suorittimien vahvasta tarjonnasta johtuen. Intel jatkaa keskittymist\xc3\xa4\xc3\xa4n Core-br\xc3\xa4ndinimeen ja markkinoille on tuotu Core i5- sek\xc3\xa4 Core i3-suorittimia. T\xc3\xa4st\xc3\xa4 huolimatta Intel ei ole aikeissa luopua Pentium, Atom- ja Celeron-br\xc3\xa4ndinimist\xc3\xa4. Intel p\xc3\xa4\xc3\xa4tti yksinkertaistaa suorittimien nime\xc3\xa4misk\xc3\xa4yt\xc3\xa4nt\xc3\xb6\xc3\xa4, jonka perusteella tulevaisuudessa Core i7 -suorittimia myyd\xc3\xa4\xc3\xa4n high end -k\xc3\xa4ytt\xc3\xb6\xc3\xb6n, Core i5 -suorittimet kuluttajak\xc3\xa4ytt\xc3\xb6\xc3\xb6n ja Core i3 -suorittimet alempaan hintaluokkaan. Pentium-nimi s\xc3\xa4ilyy jokap\xc3\xa4iv\xc3\xa4iseen k\xc3\xa4ytt\xc3\xb6\xc3\xb6n tarkoitetuissa suorittimissa. Celeron-nimi s\xc3\xa4ilyy eritt\xc3\xa4in halvoissa suorittimissa sek\xc3\xa4 Atom minikannettavissa.\n_START_SECTION_\nMuuta\n_START_PARAGRAPH_\nIntelin toimitusjohtaja Paul Otellnin mukaan Nehalem arkkitehtuuriin perustuvia suorittimia on toimitettu huhtikuussa 2009 jo l\xc3\xa4hes miljoona kappaletta.'